A Bizottság határozata

(1999. augusztus 13.)

a Kínai Népköztársaságból, Magyarországról, Indiából, a Koreai Köztársaságból, Mexikóból, Lengyelországból, Dél-Afrikából és Ukrajnából származó acél drótkötelek és kábelek behozatalára vonatkozó dömpingellenes eljárással kapcsolatos kötelezettségvállalások elfogadásáról

(az értesítés a C(1999) 2701. számú dokumentummal történt)

(1999/572/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 905/98/EK rendelettel [1] módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre [2], és különösen annak 8. cikke (1) bekezdésére,

a tanácsadó bizottsággal folytatott konzultációt követően,

mivel:

(1) A Bizottság a 362/99/EK rendelettel [3] ideiglenes dömpingellenes vámot vetett ki a Kínai Népköztársaságból, Magyarországról, Indiából, Mexikóból, Lengyelországból, Dél-Afrikából és Ukrajnából származó acél drótkötelek és kábelek Közösségbe történő behozatalára, valamint elfogadta egyes lengyelországi és magyarországi exportáló termelők árra vonatkozó kötelezettségvállalásait.

(2) Az ideiglenes dömpingellenes intézkedések elfogadását követően a Bizottság a 384/96/EK rendelet (a továbbiakban: az alaprendelet) 8. cikke (6) bekezdésének megfelelően folytatta a dömping, a károkozás és a közösségi érdek vizsgálatát. A vizsgálat végleges megállapításait és következtetéseit a Kínai Népköztársaságból, Magyarországról, Indiából, Mexikóból, Lengyelországból, Dél-Afrikából és Ukrajnából származó acél drótkötelek és kábelek behozatalára vonatkozó végleges dömpingellenes vám kivetéséről, valamint a Koreai Köztársaságból származó behozatalokra vonatkozó dömpingellenes eljárás megszüntetéséről szóló, 1999. augusztus 12-i 1796/1999/EK tanácsi rendelet [4] tartalmazza.

(3) A vizsgálat megerősítette a Kínai Népköztársaságból, Magyarországról, Indiából, Mexikóból, Lengyelországból, Dél-Afrikából és Ukrajnából származó behozatallal kapcsolatos káros dömpingre vonatkozó ideiglenes megállapításokat.

(4) Az ideiglenes dömpingellenes intézkedések elfogadását követően egy indiai exportáló termelő, a mexikói és dél-afrikai exportáló termelők, valamint az ukrajnai exportáló termelő – az ukrán hatóságokkal egyetértésben – a 384/96/EK rendelet 8. cikke (1) bekezdésének megfelelően szintén kötelezettséget vállaltak az árra vonatkozóan.

(5) A kötelezettségvállalási feltételek – különösen a Közösségbe irányuló exportértékesítésre megállapított minimálárak – biztosítják a dömpingek jelenlegi dömpingellenes eljárások keretében meghatározott káros hatásának megszüntetését.

(6) A Bizottság továbbá arra a következtetésre jutott, hogy – mivel az exportáló termelők és az ukrán hatóságok vállalták, hogy rendszeresen részletes értékesítési adatokat küldenek a Bizottságnak, és nem kötnek közvetlen vagy közvetett kompenzációs megállapodásokat a közösségi vásárlóikkal – hatékonyan tudja ellenőrizni a kötelezettségvállalások betartását.

(7) Az ukrán exportáló termelő kötelezettségvállalásai tekintetében az ukrán kormány által a kötelezettségvállalás időtartamára bevezetendő exportengedélyezési rendszer biztosítja, hogy a kötelezettségvállalás hatálya alá tartozó, EU-ba irányuló valamennyi behozatal összhangban legyen a kötelezettségvállalásban foglalt rendelkezésekkel.

(8) A fentiek figyelembevételével, egy indiai exportáló termelő, a mexikói és dél-afrikai exportáló termelők, valamint az ukrajnai exportáló termelő kötelezettségvállalásait elfogadhatónak tartják, és ezért az érintett exportáló termelők tekintetében megszüntethető a vizsgálat.

(9) A kötelezettségvállalás megszegése vagy visszavonása esetén az alaprendelet 8. cikkének (9) és (10) bekezdése alapján végleges dömpingellenes vámot lehet kivetni.

ELFOGADTA EZT A HATÁROZATOT:

Egyetlen cikk

(1) Az alább említett termelők által a Kínai Népköztársaságból, Magyarországról, Indiából, a Koreai Köztársaságból, Mexikóból, Lengyelországból, Dél-Afrikából és Ukrajnából származó acél drótkötelek és kábelek behozatalára vonatkozó dömpingellenes eljárás keretében felajánlott kötelezettségvállalásokat elfogadják.

Ország | Gyártó | Kiegészítő TARIC-kód |

Mexikó | Aceros Camesa SA Margerita Maza de Juárez No 154 Col. Nueva Ind. Vallejo México D.F. C.P. 07700 Mexico | A022 |

Dél-Afrika | Haggie Lower Germiston Road Jupiter PO box 40072 Cleveland South Africa | A023 |

India | Usha Martin Industries & Usha Beltron Ltd, Shakespeare Sarani Calcutta-700 071 India | A024 |

Ukrajna | Joint Stock Company Silur 343700 Khartsyzsk Donetsk Region Ukraine | A025 |

(2) Az (1) bekezdésben említett dömpingellenes eljárással kapcsolatos vizsgálatot az említett bekezdésben megnevezett felek tekintetében megszüntetik.

Kelt Brüsszelben, 1999. augusztus 13-án.

a Bizottság részéről

Monika Wulf-mathies

a Bizottság tagja

[1] HL L 128., 1998.4.30., 18. o.

[2] HL L 56., 1996.3.6., 1. o.

[3] HL L 45., 1999.2.19., 8. o.

[4] HL L 217., 1999.8.17., 1. o.

--------------------------------------------------